|  |
| --- |
| **Budapest Főváros VII. kerület Erzsébetváros Önkormányzata**  **Szücs Balázs alpolgármester** |

Iktatószám:

Napirendi pont: ….

Előterjesztve: Művelődési, Kulturális és Szociális Bizottság

**ELŐTERJESZTÉS**

**A Képviselő-testület 2023. július 12 - ei**

**rendkívüli ülésére**

**Tárgy:**  Döntés új emléktáblák állításáról és meglévő emléktáblák felújításáról

**Készítette:**

Kohári Edit

civil referens

**Törvényességi szempontból kifogást nem emelek:**

Tóth László

jegyző

**Az előterjesztést nyilvános ülésen kell tárgyalni**.

**A határozatok elfogadásához egyszerű szavazattöbbség szükséges.**

**Tisztelt Képviselő-testület!**

Az Önkormányzat az elmúlt esztendők során számos alkalommal támogatta emléktábla és emlékmű elhelyezését a kerület egykori neves lakóinak, szervezeteinek tiszteletére és emlékére. Budapest Főváros VII. kerület Erzsébetvárosban az emléktáblák állításának rendjét az emléktáblák állítására vonatkozó szabályokról szóló 20/2021. (III.17.) önkormányzati rendelet szabályozza (a továbbiakban: Rendelet). A Rendelet 4. § (1) bekezdése szerint emléktábla állításához a Képviselő-testület előzetes hozzájárulása szükséges.

*„2. § (1) E rendelet alkalmazásában:*

a) Emléktábla:*kiemelkedő jelentőségű személyeknek, eseményeknek, vagy szervezeteknek emléket állító grafikát tartalmazó szöveges tábla.*

b) Emléktábla állítása*: emléktábla fizikai elhelyezése az a) pontban felsoroltakhoz köthető helyszínen, a szükséges hatósági engedélyek birtokában.*

*3. § (1) Emléktáblát állítani a 2. § (1) bekezdés a) pontjában felsoroltak emlékére akkor lehet, ha az alábbiak közül az emléktábla címzettje valamelyik feltételnek megfelel:*

*a) a tevékenysége a közjót példaértékűen szolgálta,*

*b) hozzájárult a nemzet szellemi, anyagi gyarapodásához,*

*c) személye közmegbecsülést szerzett,*

*d) közösségének meghatározó szereplője volt,*

*e) a tudomány, a művészet, a sport, vagy a közélet valamely területén kimagaslóan jelentőset alkotott,*

*f) Erzsébetváros életében, történetében kiemelkedő szerepe folytán jelentősen hozzájárult Erzsébetváros fejlődéséhez, hírnevének öregbítéséhez,*

*g) Erzsébetváros, a főváros, a nemzet történelmében kiemelkedő jelentőségű, a kerülethez köthető történelmi eseményről van szó, és még nem őrzi emléktábla az emlékét.”*

Önkormányzatunk kezdeményezi az alábbi társasházak utcai homlokzatán emléktáblák állítását az I. részben írt helyszínekre, valamint a II. részben Osvát Ernő és Krúdy Gyula emléktáblájának felújítását.

1. Új emléktáblák állítása:
2. Klauzál téri Református Gyülekezet emlékére a Klauzál tér 16. szám alatti épület homlokzatán,
3. Szendrey Júlia emlékére a Dohány utca 16-18. szám alatti épület homlokzatán,
4. Rejtő Jenő emlékére új emléktábla kerülhet a Rejtő Jenő utca 6. szám alatti épület homlokzatára, ezzel egyidejűleg az eredeti emléktábla a Szövetség utca 22. szám alatti épület homlokzatára átkerülne.
5. Emléktáblák felújítása:
6. Osvát Ernő emléktáblája az Osvát utca 1. szám alatt lévő épületen,
7. Krúdy Gyula emléktáblája a Király utca 47. szám alatt lévő épületen.

**I.**

**1.**

**Klauzál téri Református Gyülekezet**

Tábla szövege:

***Ebben a házban található egykori üzlethelyiség volt az 1948. február 8-án megalakult Klauzál téri Református Egyházközség első temploma, istentiszteleteinek és összejöveteleinek bérelt helyszíne 1949. december 16-ig. Emlékül állíttatta a Gyülekezet 75. évfordulóján a Klauzál téri Református Egyházközség és Erzsébetváros Önkormányzata 2023***

Háttér:

Az egyházközség 1948. február 1-jén alakult, az első istentisztelet a VIII. kerület Gyulai Pál utca 9. számú ház első emeleti nagytermében volt február 8-án. Az egyházközséghez a Belső-Erzsébetvárosból a VII. kerület Károly körút - Király utca - Erzsébet körút - Rákóczi út által határolt rész, a parókia területének fele tartozik. Hivatalos nevük ma is őrzi a Klauzál téri istentiszteletek emlékét: „Budapest - Klauzál téri Református Egyházközség”. Farkas József alapító lelkipásztor ebben a Klauzál téri, valamikori üzlethelyiségből átalakított gyülekezeti teremben tartotta legendás igehirdetéseit.

Helyszín:

Klauzál tér 16.

**2.**

**Szendrey Júlia**

Tábla szövege:

***A mostani épület helyén állt korábban a Schiller-ház, akkor Dohány utca 378. E ház első emeletén lakott 1847 novembere és 1848 augusztusa között Petőfi Sándor és felesége Szendrey Júlia és velük együtt 1848 júniusáig Jókai Mór. Az 1904-ben lebontott ház falai között írta Petőfi Sándor többek között a Nemzeti dalt, valamint a márciusi ifjak itt szövegezték a 12 pontot. A Petőfi emlékév alkalmából állíttatta Erzsébetváros Önkormányzata 2023***

Háttér:

Szendrey Júlia és Petőfi Sándor többször, több helyen is laktak Erzsébetvárosban. Ezzel az emléktáblával a Petőfi-emlékév alkalmából szeretnénk emléket állítani nekik a Dohány utcában, hiszen ezen a házon korábban sohasem emlékeztett rájuk semmi. 1848 szelleme és öröksége megköveteli, hogy ezen a házon, ahol a Nemzeti dal és a 12 pont is születtek, emléktáblát helyezzünk el. Bár a jelenlegi épület természetesen nem azonos a Schiller-házzal, de a telek ugyanaz.

Helyszín:

Dohány utca 16-18.

**3.**

**Rejtő Jenő (új emléktábla)**

Tábla szövege:

***E házban töltötte 1914–1928 között élete meghatározó éveit Rejtő Jenő (P. Howard) 1905–1943 pesti humorista, kabaré- és kalandregényíró. Emlékére állította Budapest Erzsébetváros Önkormányzata 2023***

Háttér:

A házon korábban tévedésből helyezték el Rejtő Jenő születését megörökítő emléktáblát. A születési anyakönyvi kivonat ellenőrzése után derült ki, hogy az író valójában a Szövetség utca 22. szám alatti házban született. A tévedést az okozta, hogy Rejtő valóban élt ebben a házban, de nem itt született. Az új emléktábla elhelyezésével egy régi tévedést korrigálunk, miközben a Szövetség utcai házra áthelyezzük az eredeti, születés tényéről szóló emléktáblát.

Helyszín:

Rejtő Jenő utca 6.

**II.**

**1.**

**Osvát Ernő** emléktáblája az Osvát utca 1. szám alatt lévő épület falán található. Az emléktábla felavatására még a rendszerváltás előtt került sor. Az elmúlt évek során a feliratozás oly’ mértékben károsodott, kopott, hogy mára szinte olvashatatlanná vált, ezért szükséges annak felújítása.

Az Osvát utca 1964 óta viseli Osvát Ernő (1877 – 1929) szerkesztő, író, kritikus nevét. 1895-ben Budapestre költözött, jogásznak készült, hamarosan azonban átiratkozott a bölcsészkarra. Első névvel jelzett cikke 1897-ben jelent meg az Esti Újságban. 1908-ban megindult a Nyugat, melyet Ignotus jegyzett főszerkesztőként, Fenyő Miksa és Osvát Ernő mint szerkesztők. 1923-ban 25 éves írói működését fényes külsőségek közt ünnepelte meg az egész haladó magyar irodalom. Számos tehetséget fedezett fel (Babits Mihály, Móricz Zsigmond, Illyés Gyula, Németh László stb.). Az emléktáblát azért helyezték el itt, mert utolsó éveiben a Metropol szállóban lakott.

**2.**

**Krúdy Gyula** emléktáblája a Király utca 47. szám alatt lévő épület falán található. Az emléktábla felavatására még a rendszerváltás előtt került sor. Az elmúlt évek során a feliratozás olymértékben károsodott, kopott, hogy mára szinte olvashatatlanná vált, ezért szükséges annak felújítása.

A Rendelet 7. § (3) bekezdése értelmében a Képviselő-testületi előterjesztésnek tartalmaznia kell az ingatlan tulajdonosának engedélyét (13-15. számú mellékletek), a kerületi főépítész állásfoglalását (1-4. számú mellékletek) és a pénzügyi fedezetről szóló igazolást.

A Dohány utca 16-18. szám alatti ingatlan (műemlékvédelem alatt álló épület) esetében Budapest Főváros Kormányhivatala Építésügyi és Örökségvédelmi Főosztályára történő bejelentés, a „jogszerű hallgatás” az előterjesztés 5. számú számú mellékletében található.

Az emléktáblák felállításának és javításának várható költsége – a 9. és 10. számú mellékletben található árajánlatok alapján - 1.250.000,- forint + ÁFA, melyre a fedezet az Önkormányzat költségvetésében az „5707 Rendezvények, stratégiai feladatok” cím „Emléktáblák” során rendelkezésre áll.

Kérem a tisztelt Képviselő-testületet az előterjesztés megtárgyalására és a határozati javaslatok elfogadására, támogassa a fent felsorolt emléktáblák felállítását és javítását!

**Határozati javaslat**

**I.**

**Budapest Főváros VII. kerület Erzsébetváros Önkormányzata Képviselő-testületének …/2023. (VII.12.) határozata emléktáblák állításával kapcsolatos döntés meghozataláról**

Budapest Főváros VII. Kerület Erzsébetváros Önkormányzatának Képviselő-testülete úgy dönt, hogy

1. emléktáblát állít:
   1. a **Klauzál téri Református Egyházközség** tiszteletére a VII. kerület Klauzál tér 16. szám alatti épület homlokzatán,
   2. **Szendrey Júlia** tiszteletére a VII. kerület Dohány utca 16-18. szám alatti épület homlokzatán,
   3. **Rejtő Jenő** tiszteletére a VII. kerület Rejtő Jenő utca 6. szám alatti épület homlokzatán, és Rejtő Jenő régi emléktábláját áthelyezi a művész egykori szülőházára, a Szövetség utca 22. szám alatti épület homlokzatára.
2. felkéri a Polgármestert a az 1.1.-1.3. pontban meghatározott emléktáblák állításához szükséges intézkedések megtételére.

**Felelős**: Niedermüller Péter polgármester

**Határidő**: 2023. december 31.

**II.**

**Budapest Főváros VII. kerület Erzsébetváros Önkormányzata Képviselő-testületének …/2023. (VII.12.) határozata emléktáblák javításával kapcsolatos döntés meghozataláról**

Budapest Főváros VII. Kerület Erzsébetváros Önkormányzatának Képviselő-testülete úgy dönt, hogy

1. felújítja
   1. Osvát Ernő tiszteletére emelt emléktáblát a VII. kerület Osvát utca 1. szám alatti épület homlokzatán,
   2. Krúdy Gyula tiszteletére emelt emléktáblát a VII. kerület Király utca 47. szám alatti épület homlokzatán.
2. felkéri a Polgármestert az 1.1.-1.2. pontban meghatározott emléktáblák felújításához szükséges intézkedések megtételére.

**Felelős**: Niedermüller Péter polgármester

**Határidő**: 2023. december 31.

Budapest, 2023. június 29.

**Szücs Balázs**

alpolgármester

Előterjesztés mellékletek:

1-4. számú melléklet: Főépítészi hozzájárulások

5. számú melléklet: Budapest Főváros Kormányhivatala Építésügyi és Örökségvédelmi Főosztályára történő bejelentés és az ügy státusára vonatkozó adatlap

6., 7. és 8. számú melléklet: Új táblatervek

9. és 10. számú melléklet: Árajánlatok

11. és 12. számú melléklet: Felújítandó táblák

13-15. számú melléklet: Társasházi hozzájáruló nyilatkozatok

16. számú melléklet: Áthelyezendő tábla