|  |
| --- |
| **Budapest Főváros VII. kerület Erzsébetváros Önkormányzata**  **Niedermüller Péter polgármester** |

Iktatószám:

Napirendi pont: ….

Előterjesztve: Művelődési, Kulturális és Szociális Bizottság

**ELŐTERJESZTÉS**

**A Képviselő-testület 2023. július 12 - ei**

**rendkívüli ülésére**

**Tárgy:**  Döntés a Budo-Sport Akadémia Alapítvány támogatásáról

**Készítette:**

Gyuris Gabriella

irodavezető

**Törvényességi szempontból kifogást nem emelek:**

Tóth László

jegyző

**Az előterjesztést nyilvános ülésen kell tárgyalni.**

**A határozat elfogadásához egyszerű szavazattöbbség szükséges.**

Tisztelt Képviselő-testület!

A Budo-Sport Akadémia Alapítvány nevében Kalmár Árpád, a Magyar Karate Szakszövetség alelnöke támogatási kérelemmel fordult az Önkormányzathoz (1. számú melléklet). A VII. kerületi székhelyű alapítvány tevékenységének kiemelt területe a fiatalok, idősebbek és családok bevonásával történő rendszeres edzés – oktatás – önvédelmi és életmódtábor megszervezése, amelyben a hátrányos helyzetű, sérült gyermekek és kísérőik számára ingyenes részvételi lehetőséget biztosítanak.

Az edzőtáborok célja az egészséges és sportos életmódra való ösztönzés, a prevenció, az önvédelmi képességek, helyzetfelismerő és -megoldó képességek elsajátítása, a tisztelet, fegyelem, kitartás, az akaraterő fejlesztése.

Az Alapítvány a kerületi hátrányos helyzetű, sérült gyermekek és segítő családtagjainak költségéhez kér anyagi támogatást, hogy részükre biztosítani tudják az ingyenes edzőtábori részvételt. A táborok két turnusban zajlanak, 10-15 kerületi fiatal részvétele várható.

A fogyatékkal élők számára a sportolási lehetőség a megfelelő fizikai állapot fenntartásán túl számos egyéb jótékony hatással is bír, kihatással van az életük és közvetlen környezetük életének minőségére is. A rendszeres sportolás lehetőséget ad mentális egészségük javítására, a kirekesztettség érzésének csökkentésére. A sport révén megszerezhető sikerélmény erősíti az önbecsülésüket, önelfogadásukat, kitartásukat, lehetőséget ad társas kapcsolataik erősítésére, ami ellensúlyozza a fogyatékkal élőket terhelő izolációt, és elősegíti a társadalomba való integrációjukat, a teljesértékűség érzését és a többségi társadalom részéről történő elfogadást is.

A fenti célok érdekében az Önkormányzat, ahogy a korábbi évben is támogatta a parasportolók tevékenységét, a 2023. évi költségvetésében 1.500.000 Ft keretet különített el e célra. Javaslom, hogy **Önkormányzatunk 200.000 Ft összeggel támogassa a Budo-Sport Akadémia Alapítványt a kerületi hátrányos helyzetű, sérült fiatalok edzőtábori részvételének biztosítása érdekében.**

A Magyarország helyi önkormányzatairól szóló 2011. évi CLXXXIX. törvény 42. §-a alapján az alapítványok támogatására vonatkozó döntés a Képviselő-testület át nem ruházható hatáskörébe tartozik.

Kérem a tisztelt Képviselő-testületet az előterjesztést megtárgyalására és a határozati javaslat elfogadására.

**Határozati javaslat**

**Budapest Főváros VII. kerület Erzsébetváros Önkormányzata Képviselő-testületének …./2023. (VII.12.) határozata a Budo-Sport Akadémia Alapítvány támogatásáról**

Budapest Főváros VII. Kerület Erzsébetváros Önkormányzatának Képviselő-testülete úgy dönt, hogy

1. 200.000 Ft összegű támogatást nyújt a Budo-Sport Akadémia Alapítvány (1077 Budapest, Wesselényi u. 66.) részére kerületi hátrányos helyzetű, sérült fiatalok edzőtábori költségeinek biztosítása céljából.
2. felkéri a Polgármestert a támogatási szerződés aláírására.

Felelős: Niedermüller Péter polgármester

Határidő: 2023. augusztus 10.

Budapest, 2023. július 6.

Niedermüller Péter

polgármester

Mellékletek:

1. melléklet: Budo-Sport Akadémia Alapítvány kérelme
2. melléklet: Bírósági kivonat