|  |
| --- |
| **Budapest Főváros VII. kerület Erzsébetváros Önkormányzata**  **Niedermüller Péter polgármester** |

Iktatószám:

Napirendi pont: ….

Előterjesztve: Művelődési, Kulturális és Szociális Bizottság

Pénzügyi és Kerületfejlesztési Bizottság

**ELŐTERJESZTÉS**

A Képviselő-testület 2023. július 12 - ei

rendkívüli ülésére

**Tárgy:**  Javaslat az Erzsébetvárosi Zsidó Történeti Tár működtetésére

**Készítette:**

Gyuris Gabriella

irodavezető

**Törvényességi szempontból kifogást nem emelek:**

Tóth László

jegyző

**Az előterjesztést nyilvános ülésen kell tárgyalni.**

**Az határozatok elfogadásához egyszerű szavazattöbbség szükséges.**

Tisztelt Képviselő-testület!

A Képviselő-testület 742/2013. (X.31.) számú határozatával (*1. számú melléklet*) döntött arról, hogy a Csányi u. 5. szám alatti műemléki ingatlan felújításával és berendezésével **Erzsébetvárosi Zsidó Történeti Tárat hoz létre**. Az ingatlan felújítását követően a 300/2016. (IV.24.) számú határozat (*2. számú melléklet*), majd az ezt módosító 361/2016. (IX.12.) számú határozat (*3. számú melléklet*) értelmében a **működtetéssel** **2017. január 16. napjától az ERöMŰVHÁZ Nonprofit Kft.-t bízta meg** a Képviselő-testület, amely alapján az ERöMŰVHÁZ Nonprofit Kft. alapító okirata és a közművelődési feladatok ellátására megkötött Közszolgáltatási keretszerződés is módosításra került, az Erzsébetvárosi Zsidó Történeti Tár működtetésének és programjai megvalósításának költségeit az Önkormányzat a közszolgáltatási keretszerződés alapján biztosítja az ERöMŰVHÁZ Nonprofit Kft. részére.

A Képviselő-testület 300/2016. (IV.24.) számú és 128/2018. (V.31.) számú határozata alapján létrejött az **Erzsébetvárosi Zsidó Örökségért Alapítvány**, amelynek alapítója az ERöMŰVHÁZ Nonprofit Kft. lett. Az alapítvány **székhelyét** az Erzsébetvárosi Zsidó Történeti Tárnak is helyet biztosító **1077 Budapest, Csányi u. 5. szám alatti** önkormányzati tulajdonú **ingatlanban** a Képviselő-testület a székhely használat jogszerűségét igazoló nyilatkozatban ingyenesen **biztosította**.

Az Alapítvány azzal a céllal jött létre, hogy az erzsébetvárosi zsidó örökség védelme és a helyi közművelődési tevékenység támogatása érdekében a zsidó kultúra, ünnepek és helyi tradíciók ápolása, felkutatása és közös ünneplése érdekében programokat, kiállításokat és rendezvényeket szervezzen, támogassa a helyi közösséget. Ennek keretében a zsidó kultúra és hagyományok megismertetése és fenntartása érdekében kiadványokat készít, kiállításokat és rendezvényeket szervez az Erzsébetvárosi Zsidó Történeti Tárral szoros együttműködésben.

Fenti okból adódóan **indokolt és célszerű lenne az Erzsébetvárosi Zsidó Történeti Tár működését az Alapítvány részére átadni** annak érdekében, hogy rugalmasabb, e területet érintően professzionálisabb működésével még jobban kiterjessze tevékenységét a zsidó kultúra és hagyományok ápolása, valamint a helyi zsidó közösség erősítése érdekében. Ezt a döntést alátámasztaná, hogy az ERöMŰVHÁZ Nonprofit Kft. elsődleges feladata az önkormányzat által kötelezően ellátandó közművelődési alapfeladatok biztosítása.

Az Erzsébetvárosi Zsidó Történeti Tárnak helyet adó 34105 hrsz-ú, természetben a 1077 Csányi u. 5. szám alatt található ingatlan az Önkormányzat 100%-os tulajdonában áll, és az ERöMŰVHÁZ Nonprofit Kft. telephelyeként van bejegyezve a cégnyilvántartásban. Az ingatlan **az Alapítvány részére történő átadására** **az ERöMŰVHÁZ Nonprofit Kft.** a Budapest Főváros VII. Kerület Erzsébetváros Önkormányzatát megillető tulajdonosi jogok gyakorlása és a tulajdonában álló vagyonnal való gazdálkodás szabályairól szóló 11/2012. (III.26.) önkormányzati rendelet **17. § (2) bekezdése alapján az alábbiak szerint jogosult:**

*„17. §*

*(2) Az Önkormányzat intézménye, költségvetési szerve vagy gazdasági társasága az önkormányzati feladatellátásához használatába adott, azonban a feladatellátáshoz átmenetileg nem szükséges vagyont a tevékenységi idején kívül bérbe adhatja, használatba adhatja, a vagyon tulajdonjogát nem érintő más egyéb módon hasznosíthatja, ezen átmeneti hasznosítás időtartama nem haladhatja meg a 12 hónapot.*

*(3) A (2) bekezdésben meghatározott átmeneti hasznosítás kivételével a 12 hónapot meghaladó időtartamú, vagy a 12 hónap leteltét követő ismételt hasznosításról a Pénzügyi és Kerületfejlesztési Bizottság dönt.”*

Az 1. határozati javaslat *4. számú* *mellékletét* képező leltárív szerinti (Erzsébetvárosi Zsidó Történeti Tár gyűjteménye) ingó vagyon átadására a tulajdonos nevében az EVIN Nonprofit Zrt. jogosult azt követően, hogy az ERöMŰVHÁZ Nonprofit Kft. visszaadta az EVIN Nonprofit Zrt. részére.

Az átadásra 2023. szeptember 1. napján kerülne sor 12 hónap időtartamra. A működtetéssel járó feladatok ellátásához az Önkormányzat **90.000.000 Ft összegű vissza nem térítendő támogatást nyújtana** az Alapítvány részére. A **feladat átadására vonatkozó megállapodás** tervezete az I. határozati javaslat *3. számú mellékletét* képezi. A 12 hónapos időtartam lejáratakor a Zsidó Történeti Tár további működtetésére vonatkozóan az alapítvány jogállásától függően újbóli döntés szükséges.

A fentiekben javasolt feladatátadásra tekintettel az ERöMŰVHÁZ Nonprofit Kft.-vel kötött **Közszolgáltatási keretszerződést**, az idei évi **Közszolgáltatási és pénzügyi tervet**, valamint az éves **keretösszeg meghatározására vonatkozó Képviselő-testületi döntést módosítani kell**. A pénzügyi terv módosítása függ attól, hogy a jelenleg az ERöMŰVHÁZ Nonprofit Kft. alkalmazásában álló, és a Csányi u. 5. szám alatti telephelyen feladatot ellátó munkavállalók az Alapítvány alkalmazásában a továbbiakban is el szeretnék-e látni a feladatukat. Amennyiben nem, a munkavállalók védelme érdekében javaslom felkéri az ERöMŰVHÁZ Nonprofit Kft. ügyvezetőjét, hogy lehetőségeihez mérten biztosítsa ezen munkavállalók további foglalkoztatását a Kft-ben.

A Közszolgáltatási keretszerződés módosítása az I. határozati javaslat *1. számú mellékletét*, az egységes szerkezetbe befoglalt szerződés a *2. számú mellékletét* képezi.

II.

Az I. pontban ismertetett döntéseken túlmenően szükséges az épület **ingatlan nyilvántartásban szereplő adatainak rendezésére** vonatkozó döntések meghozatala is. A 2023. június 20-án lekért E-hiteles tulajdoni lap alapján (*előterjesztés* *4. számú melléklete*) az ingatlan fő rendeltetés szerinti jellege „kivett lakóház, udvar”, jogi jellege pedig „Társasház”.

Budapest Főváros Kormányhivatala V. Kerületi Hivatala által BP-05/107/00962-25/2017. számon kiadott és 2017. április 12. napján jogerőre emelkedett használatba vételi engedély *(előterjesztés 6. számú melléklete)* a 1077 Budapest, Csányi u. 5. szám alatti, 34105 helyrajzi számú **ingatlan rendeltetésének megváltozását eredményezte „kivett kiállítóhely és kulturális központ”-ra**. Ennek érdekében az Önkormányzatunk által megbízott ügyvéd a rendeltetési jelleg módosítására irányuló kérelmet 2023. június 20. napján benyújtotta Budapest Főváros Kormányhivatalának Földhivatali Osztályához (6*. számú melléklet*).

Továbbá az ingatlan **„Társasház” jogi jellegének megszüntetése is indokolt** figyelemmel arra, hogy az épület a Képviselő-testület 742/2013. (X.31.) számú határozata alapján az Erzsébetvárosi Zsidó Történeti Tár működtetésére szolgál.

A társasházakról szóló 2003. évi CXXXIII. törvény, valamint a Társasház Alapító okiratának *(előterjesztés 7. számú melléklete)* VII. pont 12. paragrafus 1. pontja alapján a társasház tulajdon megszüntetését be kell jelenteni az ingatlan nyilvántartásba. A társasház megszüntetéséhez **tulajdonosi döntés szükséges**. Az ingatlan nyilvántartásban 160571/1/1999/99.06.11 szám alatt bejegyzett társasház (34105/0/A/1-13. számú albetétek) 1/1 arányban az Önkormányzat tulajdonában áll, így a Képviselő-testület jogosult dönteni a társasház megszüntetéséről.

Az előterjesztés vonatkozásában irányadó jogszabályi előírások a muzeális intézményekről, a nyilvános könyvtári ellátásáról és a közművelődésről szóló 1997. évi CXL. törvény 76-77. §-a, valamint a társasházakról szóló 2003. évi CXXXIII. törvény.

A Képviselő-testület hatáskörét a Magyarország helyi önkormányzatairól szóló 2011. évi CLXXXIX. törvény 42. § 4. pontja, a Budapest Főváros VII. Kerület Erzsébetváros Önkormányzatát megillető tulajdonosi jogok gyakorlása és a tulajdonában álló vagyonnal való gazdálkodás szabályairól szóló 11/2012. (III.26.) önkormányzati rendelet 5. § (2) bekezdése.

Kérem a tisztelt Képviselő-testületet az előterjesztés megtárgyalására és a határozati javaslatok elfogadására.

**Határozati javaslatok**

**I.**

**Budapest Főváros VII. kerület Erzsébetváros Önkormányzata Képviselő-testületének …../2023. (VII.12.) határozata az Erzsébetvárosi Zsidó Történeti Tár jövőbeni működéséről**

Budapest Főváros VII. kerület Erzsébetváros Önkormányzatának Képviselő-testülete úgy dönt, hogy

1. 1077 Budapest, Csányi u. 5. szám alatt működő Erzsébetvárosi Zsidó Történeti Tár működtetése tárgyában meghozott 300/2016. (VI.24.) számú határozat 1. pontját, valamint a 361/2016. (IX.12.) számú határozatot módosítva az Erzsébetvárosi Zsidó Történeti Tár működtetésével 2023. szeptember 1. napjától az Erzsébetvárosi Zsidó Örökségért Alapítványt (1077 Budapest, Csányi u. 5.) bízza meg.
2. Az ERöMŰVHÁZ Nonprofit Kft.-vel közművelődési feladatellátás tárgyában 2017. január 11-én megkötött Közszolgáltatási keretszerződés 8. számú módosítását a határozat 1. számú melléklete szerinti, az egységes szerkezetbe foglalt Közszolgáltatási keretszerződést a határozat 2. számú melléklete szerinti tartalommal jóváhagyja.
3. Az 1. pontban foglalt feladatok ellátása érdekében együttműködési megállapodást köt az Erzsébetvárosi Zsidó Örökségért Alapítvánnyal a határozat 3. számú melléklete szerinti tartalommal 2023. szeptember 1. – 2024. augusztus 31. közötti időtartamra. Az Alapítvány részére nyújtandó 90.000.000 Ft összegű támogatás fedezetét a 2023. évi költségvetés 7201 Veszélyhelyzeti tartalék előirányzata terhére történő átcsoportosítással biztosítja.
4. Felkéri az ERöMŰVHÁZ Nonprofit Kft. ügyvezetőjét, hogy gondoskodjon a telephelyeként bejegyzett 1077 Budapest, Csányi u. 5. szám alatti ingatlan térítésmentes átadásáról az Erzsébetvárosi Zsidó Örökségért Alapítvány használatába 2023. szeptember 1. napjától 2024. augusztus 31. napjáig.
5. Felkéri az ERöMŰVHÁZ Nonprofit Kft. ügyvezetőjét, hogy 2023. augusztus 31. napjával a Csányi u. 5. szám alatti telephelyén található, a határozat 4. melléklete szerinti, az Erzsébetvárosi Zsidó Történeti Tár gyűjteményét képező, a tárolásra átvett ingóságokat adja vissza az EVIN Nonprofit Zrt-nek. Felkéri az EVIN Nonprofit Zrt. vezérigazgatóját, hogy ezen ingóságokat a 3. pont szerinti együttműködési megállapodás aláírását követően, 2023. szeptember 1. napjával a tulajdonos nevében adja át az Erzsébetvárosi Zsidó Örökségért Alapítvány térítésmentes használatába az együttműködési megállapodás időtartamára.
6. Felkéri az ERöMŰVHÁZ Nonprofit Kft. ügyvezetőjét, hogy a Zsidó Történeti Tárra vonatkozó feladat ellátásának megszűnésére tekintettel módosítsa a 2023. évi Közszolgáltatási és pénzügyi tervét és terjessze be a Képviselő-testület soron következő rendes ülésére, amelynek alapján dönt a 2023. évre megállapított kompenzációs keretösszeg módosításáról. Felkéri az ügyvezetőt, hogy vizsgálja meg annak lehetőségét, hogy azon munkavállalók, akik jelenleg a Csányi u. 5. szám alatti telephelyen látják el feladataikat és nem kívánnak 2023. szeptember 1. napját követően az Alapítvány működtetésében lévő Erzsébetvárosi Zsidó Történeti Tárban feladatot ellátni, milyen módon foglalkoztathatók tovább a Kft. alkalmazásában és tegyen meg mindent ennek megvalósítása érdekében.
7. Felkéri a Polgármestert a 2-3. pontban foglalt okiratok aláírására.

**Felelős**: Niedermüller Péter polgármester, Runda Margit az ERöMŰVHÁZ Nonprofit Kft. ügyvezetője, Halmai Gyula az EVIN Nonprofit Zrt. vezérigazgatója

**Határidő**: 2023. szeptember 1.,

6. pont esetében a Képviselő-testület soron következő rendes ülése

**II.**

**Budapest Főváros VII. kerület Erzsébetváros Önkormányzata Képviselő-testületének …../2023. (VII.12.) határozata a 1077 Budapest, Csányi u. 5. szám alatti Társasház megszüntetéséről**

Budapest Főváros VII. kerület Erzsébetváros Önkormányzatának Képviselő-testülete úgy dönt, hogy

1. az 1/1 arányban tulajdonában lévő Budapest VII. kerület 34105 helyrajzi számú, természetben a Budapest VII. kerület, Csányi u. 5. szám alatt található Társasházat megszünteti.
2. A Társasház megszüntetésével a Társasházban lévő 1-13. sorszám alatt nyilvántartott valamennyi albetétet, így
3. az 1/1 arányban tulajdonában lévő 34105/0/A/1 hrsz-ú (40 m2 alapterületű, 485/10000 eszmei hányaddal rendelkező pince helyiség),
4. az 1/1 arányban tulajdonában lévő 34105/0/A/2 hrsz-ú (116 m2 alapterületű, 1406/10000 eszmei hányaddal rendelkező pince helyiség),
5. az 1/1 arányban tulajdonában lévő 34105/0/A/3 hrsz-ú (78 m2 alapterületű, 945/10000 eszmei hányaddal rendelkező egyéb helyiség),
6. az 1/1 arányban tulajdonában lévő 34105/0/A/4 hrsz-ú (33 m2 alapterületű, 400/10000 eszmei hányaddal rendelkező lakás),
7. az 1/1 arányban tulajdonában lévő 34105/0/A/5 hrsz-ú (28 m2 alapterületű, 339/10000 eszmei hányaddal rendelkező lakás),
8. az 1/1 arányban tulajdonában lévő 34105/0/A/6 hrsz-ú (34 m2 alapterületű, 412/10000 eszmei hányaddal rendelkező lakás),
9. az 1/1 arányban tulajdonában lévő 34105/0/A/7 hrsz-ú (4 m2 alapterületű, 49/10000 eszmei hányaddal rendelkező raktár helyiség),
10. az 1/1 arányban tulajdonában lévő 34105/0/A/8 hrsz-ú (37 m2 alapterületű, 449/10000 eszmei hányaddal rendelkező lakás),
11. az 1/1 arányban tulajdonában lévő 34105/0/A/9 hrsz-ú (63 m2 alapterületű, 764/10000 eszmei hányaddal rendelkező lakás),
12. az 1/1 arányban tulajdonában lévő 34105/0/A/10 hrsz-ú (28 m2 alapterületű, 339/10000 eszmei hányaddal rendelkező lakás),
13. az 1/1 arányban tulajdonában lévő 34105/0/A/11 hrsz-ú (38 m2 alapterületű, 461/10000 eszmei hányaddal rendelkező lakás),
14. az 1/1 arányban tulajdonában lévő 34105/0/A/12 hrsz-ú (34 m2 alapterületű, 412/10000 eszmei hányaddal rendelkező lakás),
15. az 1/1 arányban tulajdonában lévő 34105/0/A/13 hrsz-ú (292 m2 alapterületű, 3539/10000 eszmei hányaddal rendelkező padlástér) albetétet

megszünteti, továbbá kéri Budapest Főváros Kormányhivatala Földhivatali Főosztályától, hogy a Budapest VII. kerület, 34105 helyrajzi számú, természetben a Budapest VII. kerület, Csányi u. 5. szám alatt található „kivett kiállítóhely és kulturális központ” ingatlanra 1/1 arányú tulajdonjogát jegyezze be és az ingatlan-nyilvántartásról szóló 1997. évi CXLI. törvény végrehajtásáról szóló 109/1999. (XII. 29.) FVM rendelet 2. § e) pontja szerint az ingatlan jogi jellegét a 39/A. § (1) bekezdés 4. pontja alapján „műemlék”megnevezéssel vegye nyilvántartásba.

1. felkéri a Polgármestert a szükséges okiratok aláírására, valamint az ingatlan- nyilvántartási eljáráshoz szükséges ügyvédi megbízás és meghatalmazás megadására.

**Felelős**: Niedermüller Péter polgármester  
**Határidő**: 2023. augusztus 15.

Budapest, 2023. június 27.

Niedermüller Péter

polgármester

**Mellékletek:**

Előterjesztés melléklete:

1. sz. melléklet: 742/2013. (X.31.) sz. Képviselő-testületi határozat
2. sz. melléklet: 300/2016. (IV.24.) sz. Képviselő-testületi határozat
3. sz. melléklet: 361/2016. (IX.12.) sz. Képviselő-testületi határozat
4. sz. melléklet: Csányi u. 5. szám alatti ingatlan tulajdoni lapja
5. sz. melléklet: Csányi u. 5. szám alatti ingatlan használatba vételi engedélye
6. sz. melléklet: Földhivatali kérelem - rendeltetési jelleg módosítására
7. sz. melléklet: Csányi u. 5. szám alatti ingatlan társasházi alapító okirata

Határozati javaslat melléklete:

1. sz. melléklet: ERöMŰVHÁZ Nonprofit Kft-vel kötött Közszolgáltatási keretszerződés 8. sz. módosítása
2. sz. melléklet: ERöMŰVHÁZ Nonprofit Kft-vel kötött Közszolgáltatási keretszerződés módosításokkal egységes szerkezetbe foglalt változata
3. sz. melléklet: Erzsébetvárosi Zsidó Örökségért Alapítvánnyal kötendő Együttműködési megállapodás tervezete
4. sz. melléklet: Csányi u. 5. szám alatti ingatlanban található, az EVIN Nonprofit Kft. vagyonleltárában szereplő ingóságok leltáríve